Ekostelsel van SA op rand om in te plof | Netwerk24
Ekostelsel van SA op rand om in te plof
Deur Elise Tempelhoff 20 Oktober 2020 06:28
Suid-Afrika en Australië val onder die sowat 20% lande ter wêreld waarvan die ekostelsels op die rand van ineenstorting is.
Dit hou ook ernstige ekonomiese implikasies vir hulle in.
Dit is die bevinding van die internasionale versekeringsmaatskappy Swiss Re in sy jongste ontleding oor biodiversiteit en die stand van ekostelsels wêreldwyd.
Suid-Afrika en Australië word uitgesonder vir hul kritieke watertekort. Hulle is ook boaan die lys van lande met bedreigde ekostelsels en dreigende ekonomiese stagnasie.
Die bobbejaan wat naby Onder-Sabie in die Krugerwildtuin afgeneem is, lyk kompleet of hy met 'n erge hoofpyn sukkel. Die Krugerwildtuin is een van die belangrikste bewaringsgebiede in die land wat boaan die lys is van lande met bedreigde ekostelsels en dreigende ekonomiese stagnasie. Foto: Willem Smith
In die verslag "Habitat, Water Security and Air Quality", sê Swiss Re se navorsers alle lande is afhanklik van 'n reeks dienste wat sy ekostelsels verseker. Biodiversiteit en ekostelseldienste (BES) is noodsaaklik vir kosproduksie, watersekerheid en skoon lug. Dit verseker die gesondheid en stabiliteit van gemeenskappe en ekonomieë.
Meer as 55% van die wêreldwye bruto binnelandse produk (BBP), wat op sowat $41,7 triljoen geraam word, is afhanklik van behoorlik funksionerende ekostelsels en biodiversiteit.
"Maar ekostelsels in 'n skrikwekkende 20% van lande wêreldwyd is op die rand van ineenstorting," lui die verslag.
In die studie word Kenia en Nigerië ook uitgesonder omdat hulle swaar op landbou steun.
Swiss Re sê dit was nodig om dié studie te onderneem om regeringsleiers in te lig oor die noodsaak van omgewingsbewaring vir die opbou en instandhouding van die ekonomie.
Die navorsers beklemtoon die vernietigende invloed wat uitheemse spesies op ekostelsels het en die uitwerking van industriële boerdery waar gifdoders byvoorbeeld gebruik word wat bestuiwers, soos bye, laat uitsterf. Luidens die verslag is 40% van Suid-Afrika se ekostelsels kwesbaar en kan dit in duie stort.